MINISTARSTVO PROSVJETE, NAUKE I INOVACIJA

**IZVJEŠTAJ O SPROVEDENOJ JAVNOJ RASPRAVI O**

**Nacrtu zakona o izmjenama i dopunama**

**Zakona o priznavanju inostranih obrazovnih isprava i izjednačavanju kvalifikacija**

Javna rasprava o Nacrtu zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija trajala je od 12.07. do 12.08.2024. godine.

Javna rasprava u navedenom roku sprovedena je dostavljanjem primjedbi, prijedloga i sugestija zainteresovane javnosti u elektronskom obliku.

Donošenje Zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija je jedna od prioritetnih aktivnosti Ministarstva prosvjete, nauke i inovacija koja je utvrđena Srednjoročnim programom rada Vlade Crne Gore 2024-2027. i Programom rada Vlade za 2024. godinu.

Ministarstvo prosvjete, nauke i inovacija je formiralo Radnu grupu, Rješenjem broj: 11/1-011/24-3051/2 od 24. juna 2024. godine.

U skladu sa članom 3 Uredbe o izboru predstavnika nevladinih organizacija u radna tijela organa državne uprave i sprovođenju javne rasprave u pripremi zakona i strategija (“Službeni list CG”, broj 41/18), Ministarstvo je na oficijelnom sajtu objavilo Javni poziv za predlaganje predstavnika/ce nevladine organizacije u Radnoj grupi za pripremu Predloga zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija. U ostavljenom roku nijedna NVO se nije prijavila.

Saglasno Uredbi, Ministarstvo je dana 12. jula 2024. godine objavilo poziv za javnu raspravu o Nacrtu zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija koja je trajala 30 dana od dana objavljivanja javnog poziva na internet stranici Ministarstva prosvjete, nauke i inovacija [www.mpni.gov.me](http://www.mpni.gov.me).

**POJEDINAČNE PRIMJEDBE I SUGESTIJE**

Primjedbe, sugestije, kao i odgovor obrađivača u Izvještaju su, kako slijedi, sistematizovani po subjektima.

1. **Univerzitet Crne Gore, Pomorski fakultet, Kotor:**

Prijedlog se odnosi na izmjenu člana 9 stav 2 važečeg Zakona o priznavanju inostranih obrazovnih isprava i izjednačavanju kvalifikacija, koji nije obuhvaćen tekstom Nacrta zakona, a koji glasi:

„Naknada za troškove nastale u postupku priznavanja isprave, odnosno izjednačavanja kvalifikacije utvrđuje se u skladu sa odredbama Zakona o administrativnim taksama.".

Predlagač je uputio sugestiju da se razmotri mogućnost uvođenja naknade za troškove nastale u postupku priznavanja isprave i izjednačavanja kvalifikacije (za rad Komisija) kada ovaj postupak sprovodi obrazovna ustanova (škola, fakultet). Prema mišljenju predlagača u slučajevima kada obrazovna ustanova sprovodi postupak priznavanja inostrane obrazovne isprave radi nastavka obrazovanja ili izjednačavanje kvalifikacije, trebalo bi troškove definisati na način da se omogući ustanovi da odredi visinu troškova.

Prijedlog izmjene navedene odredbe:

„Naknada za troškove nastale u postupku priznavanja isprave, odnosno izjednačavanja kvalifikacije utvrđuje se u skladu sa odredbama Zakona o administrativnim taksama ili u skladu sa odlukom obrazovne ustanove."

Odgovor obrađivača:

Predlog je djelimično prihvaćeh. Naime, administrativni troškovi propisani su posebnim propisom, odnosno Zakonom o administrativnim taksama koji nije u nadležnosti Ministarstva prosvjete, nauke i inovacija.

Ministarstvo je, u cilju unapređenja procedure priznavanja inostrane obrazovne isprave i izjednačavanja kvalifikacije koja je u nadležnosti obrazovnih ustanova, prihvatilo prijedlog da ustanova posebnim aktom propiše visinu naknade za troškove obrazovanja komisije sastavljene od stručnjaka iz određene oblasti za koju se traži priznavanje isprave, odnosno izjednačavanja kvalifikacije, s tim da troškove ekspertskih komisija snosi ustanova koja sprovodi postupak priznavanja isprave, odnosno izjednačavanja kvalifikacije.

1. **Luljeta Avdiu Cura:**

1. U Nacrt zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija dodati član koji omogućava ponovno priznavanje isprave ili izjednačavanje kvalifikacija u slučaju promjena zakona ili novih međunarodnih sporazuma koji utiču na postojeće kvalifikacije. Ovo posebno iz razloga što bi izmjene u nacionalnom zakonodavstvu ili novi međunarodni sporazumi mogli značajno uticati na vrednovanje postojećih kvalifikacija. Omogućavanje ponovnog priznavanja ili izjednačavanja kvalifikacija u takvim slučajevima osiguralo bi da svi zaposleni imaju ažurirane i tačne informacije o svojim kvalifikacijama, čime bi se izbjegle nepravde i potencijalne razlike u platama.

Odgovor obrađivača:

Prijedlog je prihvaćen. Navedena sugestija je sadržana u članu 3 Nacrta zakona o izmjenama i dopunama Zakona o priznavanju inostranih obrazovnih isprava i izjednačavanju kvalifikacija.

2. U Nacrtu Zakona dodati član koji propisuje obavezu informisanja zaposlenih u obrazovnim ustanovama o njihovim pravima i mogućnostima priznavanja inostranih obrazovnih isprava i izjednačavanja kvalifikacija putem redovnih seminara ili službenih obaveštenja.

Odgovor obrađivača:

Predlagač nije prihvatio predloženo rješenje. Naime, sve informacije o uslovima, način i postupku priznavanja inostranih obrazovnih isprava i izjednačavanju kvalifikacija dostupne su na sajtu Ministarstva prosvjete, nauke i inovacija. Takođe, Ministarstvo preko Nacionalnog informacionog centra (ENIC centra Crne Gore), posebne organizacione jedinice Ministarstva, pruža informacije zainteresovanim licima kako o statusu ustanove visokog obrazovanja u inostranstvu na kojoj žele da nastave obrazovanje, tako i o postupku priznavanja stečene inostrane obrazovne isprave, odnosno pravima koja stiču nosioci inostrane isprave u Crnoj Gori. Osim toga prijedlog se ne može prihvatiti jer je u pitanju sprovedbena odredba koja ne može biti predmet zakona.

3. Razmotriti mogućnost uspostavljanja centralizovane baze podataka koja bi sadržala informacije o priznavanju i izjednačavanju kvalifikacija, a koja bi bila dostupna svim obrazovnim ustanovama i zaposlenima.

Odgovor obrađivača:

Prijedlog je prihvaćen. Predlagač je, članom 11 Nacrta zakona predvidio uspostavljanje elektronske baze priznavanja inostranih obrazovnih isprava, kao i da će bliži postupak i način vođenja baze i korišćenje podataka sadržanih u elektronskoj bazi Ministarstvo propisati posebnim aktom. Na ovaj način se obezbjeđuje svim zainteresovanim pravnim i fizičkim licima uvid u elektrtonsku bazu priznatih diploma.

Podgorica, 27. avgusta 2024. godine

MINISTARKA,

Prof. dr Anđela Jakšić-Stojanović, s.r.